钦定古今图书集成/历象汇编/历法典/第015卷 > 唐五
## 钦定古今图书集成/历象汇编/历法典/第015卷 > 唐五

### 德宗建中四年颁正元历

按《唐书德宗本纪》，不载。　按《历志》，德宗时，五纪历气
朔加时稍后天推测星度，与《大衍》差率颇异。诏司天
徐承嗣与夏官正杨景风等，杂《麟德》《大衍》之旨，治新
历。上元七曜，起赤道虚四度。建中四年，历成，名曰正
元。其气朔、发敛、日躔月离、轨漏交会，悉如五纪法。惟
发敛、加时无辰法，皆以象统乘，小馀通法而一，为半
辰数；馀五因之，六刻法除之，得刻不尽，六而一，为刻
分。其轨漏夜半刻分，以刻法准象积，取其数用之。以
刻法通夜半定漏，刻内分，二十而一，为晨初馀数。月
蚀去交分如二百七十九已下者，既已上，以减望差，
六十六约之，为蚀分。日蚀差，亦十五约之，以减八十
五，馀为定法。又加减去交分讫，以减望差，八十五约
之，得蚀分，日法不同也。其五星写《麟德历》。旧术，因冬
至后夜半平合日算，加合后伏日及馀，即平见日算。
金水先得夕见，其满晨见伏日及馀秒去之，馀为晨
平见。求入常气，以取定见而推之。《麟德历》之启蛰，《正
元历》之雨水，《麟德历》之雨水，《正元历》之《惊蛰》也。《麟德
历》荧惑前后疾变度率，“初行入气差行，日益迟疾一
分，《正元历》则二分，亦度母不同也。”诏起五年正月行
新历。会朱泚之乱，改元兴元，自是颁用，讫元和元年。